2 munisipale hoës van George geskors | Netwerk24
Deur Jackie Kruger 18 November 2019 19:30
George se munisipale bestuurder en direkteur van beskermingsdienste is hangende 'n ondersoek geskors.
Trevor BothaFoto: Verskaf
Chantel Edwards-Klose, woordvoerder van die George-munisipaliteit, het by navraag gesê Melvin Naik, die burgemeester, het Vrydag ná 'n spesiale raadsvergadering bevestig dat Trevor Botha, munisipale bestuurder, en Steven Erasmus, direkteur van beskermingsdienste, voorlopig geskors is. Hulle is glo vir 60 dae geskors.
Dit is sodat bewerings wat glo deur 'n raadslid gemaak is, ondersoek kan word, sê Edwards-Klose. Sy het nie uitgewei oor die aard van die bewerings of oor wie die raadslid is nie.
Volgens Edwards-Klose sal amptenare beurte maak om in hul plek waar te neem.
Die besluit om die amptenare te skors is, na verneem word, deur die DA-koukus geneem. Verskeie opposisiepartye is egter blykbaar ontevrede oor die skorsing.
Daar is verskeie ondersoeke teen amptenare in die George-munisipaliteit aan die gang.
Dit sluit in 'n ondersoek deur die Valke wat nog nie afgehandel is nie, asook 'n ondersoek na wanadministrasie wat vroeër deur Anton Bredell, Wes-Kaapse LUR vir plaaslike regering, omgewingsake en ontwikkelingsbeplanning, gelas is.